ai4bharat/Pralekha huggingface dataset:
संस्कृति मंत्रालय
प्रधानमंत्री के आह्वान पर संस्कृति मंत्रालय पेड़ लगाने के लिए 28 जून से 12 जुलाई 2020 तक ‘संकल्प पर्व’ मनाएगा
संस्कृति मंत्री ने सभी से संकल्प पर्व में भाग लेने और देश में स्वस्थ वातावरण और समृद्ध ‘भारत’ बनाने के लिए पेड़ लगाने का आग्रह किया
वातावरण अथवा परिवेश सुनिश्चित किया जा सके। केंद्रीय संस्कृति एवं पर्यटन राज्य मंत्री  श्री प्रह्लाद सिंह पटेल ने आज ‘संकल्प पर्व’ का सफल आयोजन करने और हमारे प्रधानमंत्री की इच्छा के अनुरूप ही पेड़ लगाने का आह्वान किया।
श्री पटेल ने बताया कि संस्कृति मंत्रालय ने 28 जून से 12 जुलाई 2020 तक संकल्प पर्व मनाने का निर्णय लिया है। मंत्रालय यह अपेक्षा रखता है कि इस दौरान उसके सभी अधीनस्थ कार्यालय, अकादमी, संलग्न संस्थान, संबद्ध संस्थान अपने-अपने परिसरों में या उसके आसपास ही जहां भी संभव हो वहां अवश्य ही पेड़ लगाएंगे। उन्होंने कहा कि संस्कृति मंत्रालय द्वारा उन पांच पेड़ों को लगाए जाने को प्राथमिकता दे रहा है जिन्हें हमारे प्रधानमंत्री ने रेखांकित किया है और जो हमारे देश की हर्बल विरासत का सटीक प्रतिनिधित्व करते हैं। ये पेड़ हैं -  ‘बरगद’  ‘आंवला’  ‘पीपल’  ‘अशोक’  ‘बेल’। उन्होंने आगे कहा कि यदि इन वृक्षों का पौधा उपलब्ध नहीं है तो लोग अपनी पसंद के किसी अन्य पौधे का पौधारोपण कर सकते हैं।
श्री पटेल ने यह भी कहा कि मंत्रालय से संबंधित संगठनों को यह सुनिश्चित करना चाहिए कि प्रधानमंत्री द्वारा बताए गए इन पांच पेड़ों को लगाने के अलावा प्रत्येक कर्मचारी अपनी पसंद का भी कम से कम एक पेड़ अवश्य लगाए। संस्थानों को इसके साथ ही यह भी सुनिश्चित करना चाहिए कि कर्मचारी अवश्य ही पूरे साल अपने द्वारा लगाए गए पौधे की देखभाल करे, ताकि वह सदैव सुरक्षित और फलता-फूलता रहे।
श्री पटेल ने सभी से संकल्प पत्र में भाग लेने और #संकल्पपर्व #SankalpParv के साथ पौधरोपण की फोटो को संस्कृति मंत्रालय के साथ साझा करने का आग्रह किया है। उन्होंने कहा कि मानसून के मौसम का आगमन हो चुका है जो वृक्षारोपण या पेड़ लगाने के लिए बिल्कुल सही समय है। हम सभी इस महामारी के दौरान स्वच्छ एवं स्वस्थ पर्यावरण के विशेष महत्व से रू-ब-रू हो चुके हैं और हमें अपनी हर्बल संपदा पर काफी गर्व है जिसमें इतनी क्षमता है कि इसकी बदौलत हम महामारी के इस संकट काल में अपने जीवन को निरंतर सुरक्षित रख सकते हैं। मैं सभी से इस संकल्प पर्व में भाग लेने और कम से कम एक पौधा लगाने तथा उसकी निरंतर देखभाल करने का अनुरोध करता हूं, ताकि हम स्वस्थ पर्यावरण या परिवेश और समृद्ध ‘भारत’ का निर्माण कर सकें।
प्रधानमंत्री कार्यालय
प्रधानमंत्री ने पैरा शूटिंग विश्व कप में स्वर्ण पदक जीतने पर भारतीय निशानेबाज श्रीहर्ष देवरड्डी को बधाई दी
प्रधानमंत्री श्री नरेन्द्र मोदी ने पैरा शूटिंग विश्व कप में स्वर्ण पदक जीतने पर भारतीय निशानेबाज श्रीहर्ष देवरड्डी को बधाई दी है।
भारतीय खेल प्राधिकरण के ट्वीट के जवाब में प्रधानमंत्री ने एक ट्वीट में कहा;
"स्वर्ण पदक जीतने के लिए श्रीहर्ष देवरड्डी पर गर्व है। उनका दृढ़ संकल्प वास्तव में प्रेरक है। उनके भविष्य के प्रयासों के लिए शुभकामनाएं।"
एमजी/ एमए/ एसकेएस
(
स्वास्थ्य एवं परिवार कल्याण मंत्रालय
भारत में कोविड मरीजों के अधिक रिकवरी का ट्रेन्ड बरकरार
लगातार 5वें दिन ठीक होने वाले नये मरीजों की संख्या नये मामलों से अधिक हो गई है
लगातार बढ़ रही है रिकवरी दर, 81 फीसदी के पार पहुंची
अपनी केंद्रित रणनीतियों और प्रभावी, समन्वित और सक्रिय उपायों के कारण भारत में कोविड मरीजों के रिकवरी में बढ़ोतरी दर्ज की जा रही है। भारत में लगातार 5वें दिन ठीक होने वाले नये मरीजों की संख्या नये मामलों की तुलना में अधिक हो गई है।
देश में पिछले 24 घंटों में 89,746 कोविड मरीज ठीक हुए हैं, जबकि सामने आए पुष्टि वाले नए मामलों की संख्या 83,347 है।
इसके साथ ही ठीक होने वाले मरीजों की कुल संख्या 45,87,613 हो गई है। आज रिकवरी रेट 81.25 प्रतिशत रही।
भारत में ठीक होने वाले मरीजों की संख्या दुनिया में सबसे अधिक हैं। वैश्विक रिकवरी में इसका योगदान 19.5 प्रतिशत है।
नये मामलों की तुलना में भारत में अधिक लोगों के ठीक होने में कई राज्यों/केन्द्र शासित प्रदेशों का योगदान है।
नए मामलों की तुलना में 17 राज्यों/केन्द्र शासित प्रदेशों में नई रिकवरी अधिक हुई हैं।
ठीक होने वाले नए मामलों में से 75 प्रतिशत दस राज्यों / केंद्र शासित प्रदेशों से सामने आए हैं। इसमें महाराष्ट्र, कर्नाटक, आंध्र प्रदेश, उत्तर प्रदेश, तमिलनाडु, ओडिशा, दिल्ली, केरल, पश्चिम बंगाल और हरियाणा शामिल हैं।
ठीक जोने वाले मरीजों में से 20,000 से अधिक नए मामले महाराष्ट्र से सामने आए हैं। आंध्र प्रदेश में एक दिन में 10,000 से मरीज ठीक हुए।
आयुष
आयुर्वेद शिक्षण और अनुसंधान संस्थान विधेयक 2020 आज संसद द्वारा पारित
आयुर्वेद शिक्षण और अनुसंधान संस्थान विधेयक 2020 आज संसद द्वारा पारित कर दिया गया है। इससे पूर्व यह विधेयक 19 मार्च, 2020 को लोक सभा में पारित कर दिया गया था। इससे एक अति आधुनिक आयुर्वेदिक संस्थान की स्थापना का मार्ग प्रशस्त हुआ है। जामनगर, गुजरात में स्थापित होने वाले इस संस्थान का नाम आयुर्वेद शिक्षण एवं अनुसंधान संस्थान  होगा। इसे राष्ट्रीय महत्व के संस्थान  का दर्जा दिया जाएगा।
इस आईटीआरए की स्थापना गुजरात आयुर्वेद विश्वविद्यालय परिसर, जामनगर में वर्तमान में विद्यमान आयुर्वेद संस्थानों को मिलाकर की जाएगी। यह बहुत प्रख्यात संस्थानों-  आयुर्वेद स्नातकोत्तर शिक्षण और अनुसंधान संस्थान,  श्री गुलाब कुंवरबा आयुर्वेद महाविद्यालय,  आयुर्वेदिक औषधि विज्ञान संस्थान,  महर्षि पतंजलि योग नेचुरोपैथी शिक्षा और अनुसंधान संस्थान  का समूह है। ये संस्थान पिछले कई दशकों के दौरान स्थापित हुए हैं और एक-दूसरे के निकट स्थित होने से आयुर्वेद संस्थानों के एक विशिष्ट परिवार का निर्माण करते हैं।
यह उम्मीद है कि इस प्रस्ताव के विधान से इस संस्थान को आयुर्वेद और फार्मेसी में स्नातक और स्नातकोत्तर शिक्षा में शिक्षण की पद्धति को विकसित करने के लिए अधिक स्वायत्तता मिलेगी। विभिन्न घटक संस्थानों के बीच समन्वय से आईटीआरए को इस प्रकार की शिक्षा के उच्च मानकों का प्रदर्शन करने और पूरे आयुष क्षेत्र में एक प्रकाश स्तंभ संस्थान के रूप में उभरने में मदद मिलेगी। इससे फार्मेसी सहित आयुर्वेद की सभी प्रमुख शाखाओं में कर्मियों को उच्च स्तर का प्रशिक्षण प्राप्त होने और आयुर्वेद के क्षेत्र में गहन अध्ययन और अनुसंधान किए जाने की उम्मीद है।
आईटीआरए आयुष क्षेत्र में आईएनआई के दर्जे वाला पहला संस्थान होगा। इससे संस्थान को पाठ्यक्रम सामग्री और शिक्षाशास्त्र के मामले में निर्णय लेने में स्वतंत्र और नवाचारी बनने में मदद मिलेगी। यह निर्णय ऐसे समय आया है जब परंपरागत ज्ञान पर आधारित स्वास्थ्य समाधानों में वैश्विक दिलचस्पी अप्रत्याशित रूप से बहुत ऊंचे स्तर पर है और आईटीआरए आयुर्वेद शिक्षा को नई ऊंचाइयों पर ले जाने के लिए तैयार है।
वित्त मंत्रालय
एडीबी और भारत ने हिमाचल प्रदेश में बागवानी को बढ़ावा देने के लिए 130 मिलियन डॉलर के ऋण समझौते पर हस्ताक्षर किए
भारत सरकार और एशियाई विकास बैंक  ने गुरुवार  को हिमाचल प्रदेश राज्य में किसानों की आय बढ़ाने के लिए कृषि उत्पादकता बढ़ाने, सिंचाई सुविधा में सुधार करने और बागवानी कृषि व्यवसायों को बढ़ावा देने के लिए 130 मिलियन डॉलर के ऋण समझौते पर हस्ताक्षर किए।
हिमाचल प्रदेश उपोष्णकटिबंधीय बागवानी, सिंचाई और मूल्य संवर्धन परियोजना के लिए भारत सरकार की ओर से वित्त मंत्रालय के आर्थिक कार्य विभाग के अपर सचिव श्री रजत कुमार मिश्रा और एडीबी की ओर से एडीबी के इंडिया रेजिडेंट मिशन के निदेशक श्री ताकेओ कोनिशी ने हस्ताक्षर किये।
ऋण समझौते पर हस्ताक्षर करने के बाद श्री मिश्रा ने कहा कि यह हिमाचल प्रदेश के दक्षिणी क्षेत्रों में उपोष्णकटिबंधीय बागवानी में सुधार, जो अब तक उत्तरी क्षेत्रों में समशीतोष्ण बागवानी पर निर्भर है, राज्य के ग्रामीण क्षेत्रों में फसल विविधीकरण, जलवायु अनुकूलन और अधिक समान आर्थिक तथा सामाजिक विकास के अवसर प्रदान करता है। बागवानी मूल्य श्रृंखलाओं का समर्थन करने से देश के विकास और खाद्य सुरक्षा में इस उप-क्षेत्र के योगदान को भी प्रोत्साहन मिलेगा।
श्री कोनिशी ने कहा, "यह परियोजना एडीबी की तत्परता सुविधा परियोजना द्वारा वित्तपोषित एक पायलट परियोजना पर आधारित है, जिसने 200 हेक्टेयर से अधिक उपोष्णकटिबंधीय बागवानी उत्पादन को दिखाया है और जल उपयोगकर्ता संघ  अधिनियम का मसौदा तथा राज्य बागवानी विकास रणनीति का मसौदा तैयार किया है।''
परियोजना के कार्यान्वयन से राज्य के 7 जिलों - बिलासपुर, हमीरपुर, कांगड़ा, मंडी, सिरमौर, सोलन और ऊना - में कम से कम 15,000 कृषि परिवारों की आय बढ़ाने और जलवायु परिवर्तन के प्रभावों का सामना करने में मदद मिलेगी। इन परिवारों ने सिंचाई सुविधाओं की कमी और जंगली व आवारा पशुओं द्वारा फसल की क्षति के कारण खेती करना बंद कर दिया है या अपने खेती के रकबे को कम कर दिया है।
यह परियोजना राज्य के जल शक्ति विभाग  और बागवानी विभाग  के संयुक्त प्रयासों के माध्यम से नई सिंचाई योजनाओं के पुनरुद्धार या निर्माण तथा सूक्ष्म सिंचाई प्रबंधन के लिए डब्ल्यूयूए की क्षमता को मजबूत करके लगभग 6,000 हेक्टेयर कृषि भूमि में कृषि सिंचाई और जल प्रबंधन में सुधार करेगी।
यह परियोजना, उपोष्णकटिबंधीय बागवानी के बाजारों तक किसानों की पहुंच में सुधार के लिए एक इकोसिस्टम तैयार करने में भी मदद करेगी। किसानों को क्लस्टर आधारित सामुदायिक बागवानी उत्पादन और विपणन संघों  तथा जिला आधारित सीएचपीएमए सहकारी समितियों में संगठित किया जाएगा। सीएचपीएमए की शीर्ष संस्था, किसान उत्पादक कंपनी , लाभ सुनिश्चित करने और उपोष्णकटिबंधीय बागवानी के 1/5/2018-एडीबी.II I/67997/2023 बाजारों तक पहुंच सुनिश्चित करने के उद्देश्य से राज्यव्यापी कृषि व्यवसाय विकास का नेतृत्व करेगी। एफपीसी, व्यवसाय योजना विकास; कृषि व्यवसाय को बढ़ावा और छँटाई व पैकेजिंग सुविधाओं एवं भंडारण और संग्रह केंद्रों जैसी मूल्य-संवर्द्धन सुविधाओं के डिज़ाइन तैयार करने से जुड़े कार्य संभालेगी। यह इन सुविधाओं के प्रबंधन में सीएचपीएमए की सहायता भी करेगी।
यह परियोजना पौधों के बेहतर स्वास्थ्य के लिए सार्वजनिक और निजी उपोष्णकटिबंधीय बागवानी नर्सरी सुविधाओं का आधुनिकीकरण करेगी एवं सूचना और संचार प्रौद्योगिकियों तक लाभार्थी किसानों की पहुंच तथा वास्तविक-समय पर कृषि सलाह और बेहतर सीएचपीएमए प्रबंधन के लिए अन्य डिजिटल कृषि-प्रौद्योगिकी प्रणालियों को बढ़ावा देगी।
स्वास्थ्य एवं परिवार कल्याण मंत्रालय
कोविड-19 टीकाकरण अपडेट
राज्यों/केंद्रशासित प्रदेशों को टीके की 48.78 करोड़ से अधिक खुराक प्रदान की गईं
राज्यों/केंद्रशासित प्रदेशों और निजी अस्पतालों के पास अब भी टीके की 3.14 करोड़ से अधिक खुराक उपलब्ध हैं, जिनका अभी इस्तेमाल किया जाना है
केंद्र सरकार पूरे देश में कोविड-19 टीकाकरण की रफ्तार तेज करने और दायरा बढ़ाने के लिए प्रतिबद्ध है। कोविड-19 टीके की व्यापक उपलब्धता से जुड़ा नया चरण 21 जून, 2021 से शुरू हुआ है। टीकाकरण अभियान के जरिये ज्यादा टीकों की उपलब्धता के साथ, राज्यों एवं केंद्रशासित प्रदेशों को टीकाकरण उपलब्धता की अग्रिम जानकारी देकर तेज किया गया है ताकि टीकों को लेकर राज्य और केंद्रशासित प्रदेश बेहतर योजना बना सकें और टीकों की आपूर्ति श्रृंखला सुव्यवस्थित की जा सके।
राष्ट्रव्यापी टीकाकरण अभियान के तहत भारत सरकार राज्यों और केंद्रशासित प्रदेशों को नि:शुल्क कोविड टीके उपलब्ध कराकर उनकी मदद कर रही है। सबको टीका उपलब्ध कराने से जुड़े कोविड-19 टीकाकरण अभियान के नए चरण के तहत केंद्र सरकार देश में टीका विनिर्माताओं द्वारा उत्पादित 75 प्रतिशत टीके खरीदेगी और उनकी राज्यों एवं केंद्रशासित प्रदेशों को  आपूर्ति करेगी।
|
|
टीके की खुराक
|
|
31 जुलाई, 2021
|
|
आपूर्ति
|
|
48,78,63,410
|
|
प्रक्रिया प्रगति में
|
|
68,57,590
|
|
खपत
|
|
45,82,60,052
|
|
शेष खुराक उपलब्ध
|
|
3,14,57,081
भारत सरकार ने अब तक राज्यों/केंद्रशासित प्रदेशों को कोविड टीके की 48.78 करोड़ से अधिक खुराक  सभी स्रोतों के माध्यम से प्रदान की है। इसके अलावा टीके की 68,57,590 खुराक प्रक्रियारत हैं।
आज सुबह आठ बजे उपलब्ध आंकड़े के अनुसार इनमें बर्बाद सहित कुल 45,82,60,052 खुराक की खपत हुई है।
राज्यों/केंद्रशासित प्रदेशों और निजी अस्पतालों के पास अब भी टीके की 3.14 करोड़ से अधिक  खुराक उपलब्ध हैं जो बची हुई हैं, जिनका अभी इस्तेमाल किया जाना है।
विद्युत मंत्रालय
केन्द्रीय बिजली मंत्री ने सहरसा, बिहार में किशनगंज-दरभंगा 400 केवी ट्रांसमिशन लाइन के लीलो निर्माण की आधारशिला रखी
यह परियोजना सुपौल, खगडि़या और बेगूसराय जिलों के साथ सहरसा में बिजली की स्थिति में सुधार करेगी
उत्तर बिहार की कम वोल्टेज की समस्या के हल होने की उम्मीद
केन्द्रीय बिजली, नवीन और नवीकरणीय ऊर्जा राज्य मंत्री  श्री आर.के. सिंह ने वर्चुअल कार्यक्रम के जरिये बिहार के सहरसा जिले में किशनगंज-दरभंगा 400 किलोवाट की ट्रांसमिशन लाइन के लीलो निर्माण के आधारशिला रखी। 100 करोड़ रूपये की परियोजना के लिए निष्पादन एजेंसी बिजली मंत्रालय के अंतर्गत सार्वजनिक क्षेत्र का एक केन्द्रीय उपक्रम, पावरग्रिड लिमिटेड है।
श्री सिंह ने पावरग्रिड के प्रयासों के लिए उसकी प्रशंसा करते हुए कहा कि महारत्न ने हर राज्य और क्षेत्र विशेष रूप से बिहार को राष्ट्रीय ग्रिड से जोड़ने में महत्वपूर्ण भूमिका निभाई है। अंतर-क्षेत्रीय ट्रांसमिशन प्रणाली ने बिहार को सस्ती दरों पर अन्य राज्यों से बिजली की आपूर्ति में मदद की है। उन्होंने कहा कि किशनगंज-दरभंगा 400 केवी ट्रांसमिशन लाइन परियोजना के पूरा होने पर, सुपौल, खगड़िया और बेगूसराय जिलों सहित सहरसा जिले में बिजली की स्थिति में सुधार होगा। उत्तर बिहार की कम वोल्टेज की समस्या काफी हद तक हल हो जाएगी और ऊपर के जिलों को बिजली की पक्की व्यवस्था से लाभान्वित किया जाएगा।
सहरसा बिहार के अंतिम उत्तरी भाग में स्थित है और नेपाल से पानी की आवक के कारण बाढ़ उन्मुख क्षेत्र है। उत्तर बिहार क्षेत्र में बिजली की स्थिति को बेहतर बनाने के लिए, सहरसा में पावरग्रिड द्वारा एक 400/220/132 केवी सबस्टेशन की स्थापना की जा रही है। सबस्टेशन को 400 केवी किशनगंज-पटना लाइन के माध्यम से पटना और किशनगंज के साथ जोड़ा जाएगा। किशनगंज और पटना दोनों सहरसा से बहुत दूर हैं और कई महत्वपूर्ण नदी पार स्थानों के कारण ट्रांसमिशन लाइन अतिसंवेदनशील है। केंद्रीय विद्युत प्राधिकरण  ने उत्तर बिहार के बिजली परिदृश्य का अध्ययन किया और दरभंगा के साथ सहरसा 400 केवी सबस्टेशन के लिए अतिरिक्त कनेक्शन प्रदान करने का निर्णय लिया गया है। इसी को किशनगंज दरभंगा लाइन के लीलोके निर्माण से हासिल करने की योजना है।
उप राष्ट्रपति सचिवालय
उपराष्ट्रपति ने रक्षा मंत्री श्री राजनाथ सिंह से आंध्र प्रदेश में परियोजनाओं को तेजी से लागू करने को कहा
(केन्द्रीय रक्षा मंत्री श्री राजनाथ सिंह ने आज नई दिल्ली में उपराष्ट्रपति श्री एम. वेंकैया नायडू से भेंट की और उन्हें अपने मंत्रालय के कार्यकलापों से अवगत कराया।
रक्षा मंत्री ने उपराष्ट्रपति को आंध्र प्रदेश सहित देश भर में कार्यान्वित की जा रही विभिन्न रक्षा परियोजनाओं की दिशा में हुई प्रगति के बारे में जानकारी दी।
उपराष्ट्रपति ने रक्षा मंत्री को आंध्र प्रदेश में रक्षा परियोजनाओं के कार्यान्वयन में तेजी लाने में व्यक्तिगत रुचि लेने की सलाह दी। दरअसल, आंध्र प्रदेश में अनेक परियोजनाओं की आधारशिला श्री नायडू ने तब रखी थी, जब वह एक केन्द्रीय मंत्री थे। उन्होंने यह इच्छा जताई कि रक्षा मंत्री को परियोजनाओं के कार्यान्वयन में आड़े आ रही बाधाओं को दूर करना चाहिए।
इस दौरान जिन परियोजनाओं पर विचार-विमर्श किया गया, उनमें कृष्णा जिले के निम्माकुरु में भारत इलेक्ट्रॉनिक्स लिमिटेड  की उन्नत नाइट विजन डिवाइस फैक्ट्री भी शामिल है। यह उम्मीद की जा रही है कि तकरीबन 300 करोड़ रुपये के निवेश के साथ यह फैक्ट्री नाइट विजन डिवाइस की भावी जरूरतों को पूरा करेगी। जब इसकी आधारशिला रखी गई थी तो उस दौरान श्री नायडू के अलावा पूर्व केन्द्रीय मंत्री श्री सुरेश प्रभु और आंध्र प्रदेश के मुख्यमंत्री भी उपस्थित थे।
इस दौरान अनंतपुर जिले के पलासामुद्रम में बीईएल के रक्षा प्रणाली एकीकरण परिसर पर भी विचार-विमर्श किया गया। यह अत्याधुनिक यूनिट वर्तमान में जारी मिसाइल कार्यक्रमों के साथ-साथ आगामी मिसाइल कार्यक्रमों के लिए भी मिसाइल एवं हथियार प्रणालियों के विनिर्माण की जरूरतों को पूरा करेगी। इसकी आधारशिला श्री नायडू और तत्कालीन रक्षा मंत्री श्री अरुण जेटली ने रखी थी।
विचाराधीन अन्य परियोजनाओं में नेल्लोर जिले के बोद्दुवरीपलेम में मिश्र धातु निगम लिमिटेड का नया एल्युमीनियम एलॉय उत्पादन संयंत्र, कृष्णा जिले के नागायालंका में मिसाइल परीक्षण यूनिट, विशाखापत्तनम के निकट रामबिली में नौसेना वैकल्पिक परिचालन आधार  और विजयनगरम जिले के बोब्बिली में नैवल एयर स्टेशन शामिल हैं।
उपराष्ट्रपति ने रक्षा मंत्री को इन परियोजनाओं पर काम जल्द से जल्द शुरू करने का सुझाव दिया। उन्होंने यह इच्छा भी जताई कि रक्षा मंत्री को उन परियोजनाओं के कार्यान्वयन में तेजी लानी चाहिए, जिनके लिए मंजूरियां पहले ही प्राप्त हो चुकी हैं।
सूचना और प्रसारण मंत्रालय
जन भागीदारी की समग्र भावना से मनाया जाएगा ‘आजादी का अमृत महोत्सव’
डीडी और आकाशवाणी नेटवर्क पर पूरे दिन विशेष स्वतंत्रता दिवस कवरेज
ऑल इंडिया रेडियो का ‘आजादी का सफर आकाशवाणी के साथ’ 16 अगस्त से प्रसारित होगा
डीडी न्यूज पर क्षेत्रवार विशिष्ट कार्यक्रम
तीन दिवसीय फिल्म महोत्सव के दौरान सर्वश्रेष्ठ भारतीय देशभक्ति फिल्में दिखाई जाएंगी
भारत की आजादी के 75 वर्ष के पावन अवसर पर ‘आजादी का अमृत महोत्सव’ के लिए व्यापक भागीदारी और जागरूकता सुनिश्चित करने के लिए सूचना और प्रसारण मंत्रालय ने ‘जन भागीदारी और जन आंदोलन’ की समग्र भावना से यह महोत्सव मनाने के लिए कई अभिनव कार्यक्रमों की एक श्रृंखला तैयार की है। इसका उद्देश्य ‘नए भारत’ की ओर अद्भुत यात्रा में बलिदान और देशभक्ति की भावना को स्मरण करने में लोगों की भागीदारी सुनिश्चित करना है। मीडिया इकाइयों ने विभिन्न विधाओं और माध्यमों से देश भर में परस्पर सामंजस्य स्थापित करने वाले कार्यक्रमों की एक श्रृंखला की रूपरेखा तैयार की है।
आपस में सामंजस्य स्थापित करने वाले इन कार्यक्रमों का एक अहम पहलू स्वतंत्रता संग्राम के ‘गुमनाम नायकों’ सहित स्वतंत्रता सेनानियों के बहुमूल्य योगदान को स्मरण करना है। ऑल इंडिया रेडियो 16 अगस्त, 2021 से राष्ट्रीय चैनल के साथ-साथ क्षेत्रीय चैनलों पर भी एक अनूठा अभिनव कार्यक्रम ‘आजादी का सफर आकाशवाणी के साथ’ प्रसारित करेगा। प्रख्यात स्वतंत्रता सेनानियों पर आधारित और दिन भर की प्रमुख ऐतिहासिक एवं राजनीतिक घटनाओं का विस्तृत विवरण पेश करने वाला पांच मिनट का दैनिक प्रसंग प्रात: 8:20 बजे  और प्रात: 8:50 बजे  प्रसारित किया जाएगा। जन भागीदारी की उत्कृष्ट भावना को आगे बढ़ाते हुए आकाशवाणी 16 अगस्त, 2021 से ‘राष्ट्रीय और क्षेत्रीय अमृत महोत्सव थीम क्विज’ का भी आयोजन कर रहा है ।
16 अगस्त, 2021 से डीडी नेटवर्क पांच मिनट के दैनिक प्रसंग का प्रसारण करेगा जिसमें उस दिन की प्रमुख ऐतिहासिक और राजनीतिक घटनाओं का विस्तृत विवरण होगा। इस कार्यक्रम का प्रसारण हर दिन डीडी न्यूज द्वारा प्रात: 8:55 बजे और डीडी इंडिया द्वारा प्रात: 8:30 बजे किया जाएगा। दूरदर्शन ने देशभक्ति और बलिदान की मार्मिक भावना को अत्यंत उत्कृष्ट ढंग से प्रस्तुत करने वाली फिल्मों का एक समूह तैयार किया है। हिंदुस्तान की कसम और तिरंगा जैसी फिल्में 15 अगस्त, 2021 को दिखाई जाएंगी। स्टार्ट-अप्स, रक्षा, अंतरिक्ष और ऐतिहासिक कानून जैसे विषयों पर क्षेत्रवार विशिष्ट कार्यक्रमों की एक विशेष श्रृंखला का प्रसारण भी शुरू हो गया है। डीडी स्वतंत्रता दिवस पर पूरे दिन विशेष कवरेज सुनिश्चित करेगा जिसमें लाल किले से सीधा प्रसारण, इस महत्वपूर्ण अवसर को दर्शाने वाले विशेष शो शामिल हैं।
एनएफडीसी 15 से 17 अगस्त, 2021 तक अपने ओटीटी प्लेटफॉर्म www.cinemasofindia.com पर गांधी, मेकिंग ऑफ महात्मा, घरे बैरे जैसी प्रतिष्ठित फिल्मों की स्ट्रीमिंग करेगा। इसी अवधि के दौरान फिल्म प्रभाग भी इस अवसर को तीन दिवसीय फिल्म महोत्सव के साथ मनाएगा जिस दौरान स्वतंत्रता सेनानियों और भारतीय स्वतंत्रता संग्राम पर बनी फिल्में दिखाई जाएंगी। देश भर के संस्थानों के साथ उचित समन्वय स्थापित करते हुए इन फिल्म महोत्सवों का आयोजन किया जाएगा, ताकि अधिक-से-अधिक दर्शकों तक पहुंच सुनिश्चित की जा सके।
मंत्रालय के सोशल मीडिया प्लेटफॉर्म भी भारत के स्वतंत्रता संग्राम के विभिन्न पहलुओं पर सूचनात्मक एवी सामग्री के माध्यम से लोगों तक अपनी पहुंच सुनिश्चित कर रहे हैं। इस जन भागीदारी से युवाओं और बच्चों को जोड़ने के लिए मंत्रालय इंटरनेट उपयोगकर्ताओं से विभिन्न विषयों पर प्रासंगिक वीडियो भी आमंत्रित कर रहा है, जिन्हें इसके प्लेटफॉर्म पर दिखाया जाएगा।
सूचना और प्रसारण मंत्रालय
केंद्रीय मंत्री श्री अनुराग सिंह ठाकुर ने मुंबई में सूचना एवं प्रसारण मंत्रालय की मीडिया इकाइयों के कामकाज और ‘स्वच्छता 2.0’ संबंधी कार्यकलापों की समीक्षा की
केंद्रीय सूचना व प्रसारण एवं युवा कार्यक्रम व खेल मंत्री श्री अनुराग सिंह ठाकुर ने आज आकाशवाणी, दूरदर्शन, फिल्म प्रभाग और पत्र सूचना कार्यालय के मुंबई स्थित क्षेत्रीय कार्यालयों का दौरा कर उनके कामकाज की समीक्षा की। मुंबई के अपने दो दिवसीय दौरे के दौरान केंद्रीय मंत्री ने सूचना और प्रसारण मंत्रालय की इन सभी मीडिया इकाइयों में स्वच्छता अभियान 2.0 के तहत की गई सभी पहलों की समीक्षा की और सभी अधिकारियों एवं कर्मचारियों को स्वच्छता अभियान को जारी रखने के लिए प्रोत्साहित किया, जिसने देश भर में काफी तेज गति पकड़ ली है।
केंद्रीय मंत्री ने सबसे पहले चर्च गेट स्थित आकाशवाणी ब्रॉडकास्टिंग हाउस का दौरा किया, जहां उन्होंने विभिन्न कार्यालयों का निरीक्षण किया और उनके कामकाज की समीक्षा की। केंद्रीय मंत्री श्री ठाकुर ने वर्ली स्थित दूरदर्शन केंद्र तथा मरीन लाइंस स्थित पत्र सूचना कार्यालय में अधिकारियों एवं कर्मचारियों के साथ समीक्षा बैठकें भी कीं। उन्होंने पूरे परिसर का निरीक्षण किया और स्वच्छता संबंधी उनके कार्यकलापों की समीक्षा की। केंद्रीय मंत्री ने डॉ. जी. देशमुख मार्ग स्थित फिल्म प्रभाग परिसर का भी दौरा किया। इन सभी कार्यालयों में केंद्रीय मंत्री ने उपलब्ध स्थल का प्रभावकारी प्रबंधन करने पर भी विशेष जोर दिया। स्वच्छता कार्य योजना के तहत श्री ठाकुर ने सभी संबंधित अधिकारियों को फाइलों को व्यवस्थित रूप से हटाने और कबाड़ सामग्री की नीलामी करने का निर्देश दिया। केंद्रीय सूचना और प्रसारण मंत्री ने इसके साथ ही अधिकारियों को अपने सार्वजनिक संचार कर्तव्यों को सर्वोत्तम तरीके से पूरा करने के लिए प्रेरित किया।
इस अवसर पर डीजी  श्रीमती मोनीदीपा मुखर्जी; एडीजी, आकाशवाणी और डीडी पश्चिम क्षेत्र श्री जुगल चंडीरा और सूचना एवं प्रसारण मंत्रालय के इस क्षेत्र के सभी वरिष्ठ अधिकारीगण उपस्थित थे।
केंद्रीय मंत्री श्री ठाकुर ने कल मुंबई में ‘हिमाचल मित्र मंडल’ के 71वें स्थापना दिवस समारोह में भाग लिया, जहां उन्होंने इस शहर में रहने वाले हिमाचल प्रदेश के लोगों को शुभकामनाएं दीं।
इस कार्यक्रम के दौरान उन्होंने इसके सम्मानित सदस्यों को लाइफ टाइम अचीवमेंट पुरस्कार प्रदान किए। हिमाचल मित्र मंडल वर्ष 1952 में स्थापित एक धर्मार्थ ट्रस्ट है, जो हिमाचली संस्कृति को बढ़ावा देता है, जरूरतमंदों को चिकित्सा सहायता, छात्रों को छात्रवृत्ति और कैंसर रोगियों एवं उनके परिजनों को मुफ्त आवास मुहैया कराता है।
अल्पसंख्यक कार्य मंत्रालय
राष्ट्रीय अल्पसंख्यक आयोग ने आज नई दिल्ली में 'संविधान दिवस' मनाया
राष्ट्रीय अल्पसंख्यक आयोग  ने आज नई दिल्ली में 'संविधान दिवस' मनाया। इस अवसर पर आयोग के अध्यक्ष श्री इकबाल सिंह लालपुरा और सदस्य श्री केरसी कैखुशरू देबू उपस्थित थे। इस अवसर पर संसद के केंद्रीय कक्ष में आयोजित कार्यक्रम का सीधा प्रसारण दिखाया गया। सभी अधिकारियों और कर्मचारियों ने राष्ट्रपति श्री रामनाथ कोविन्द, उपराष्ट्रपति श्री एम. वेंकैया नायडू, प्रधानमंत्री श्री नरेन्द्र मोदी और अन्य विशिष्ट वक्ताओं के प्रेरणादायक शब्दों को सुना। इस कार्यक्रम का समापन सामूहिक रूप से संविधान की प्रस्तावना को पढ़कर और राष्ट्रगान को गाकर किया गया।
इस्पात मंत्रालय
मूल्य संवर्धित इस्पात पर उत्पादन युक्त प्रोत्साहन योजना सम्बंधी संगोष्ठी 25 अक्टूबर, 2021 को
इस्पात मंत्रालय 25 अक्टूबर, 2021  को मूल्य संवर्धित इस्पात  पर उत्पादन युक्त प्रोत्साहन योजना  पर एक संगोष्ठी का आयोजन कर रहा है। संगोष्ठी का आयोजन डॉ. अम्बेडकर अंतर्राष्ट्रीय केंद्र, नई दिल्ली में किया जायेगा और यह संगोष्ठी दिन भर चलेगी। इस्पात मंत्री श्री राम चंद्र प्रसाद सिंह और इस्पात राज्यमंत्री श्री फग्गन सिंह कुलस्ते उद्घाटन सत्र को सम्बोधित करेंगे। संगोष्ठी में नीति आयोग के मुख्य कार्यकारी अधिकारी श्री अमिताभ कांत और वरिष्ठ सरकारी अधिकारी भी उपस्थित रहेंगे। संगोष्ठी का लक्ष्य सभी सम्बद्ध हितधारकों को मंच उपलब्ध कराना है, जहां वे गहन चर्चा कर सकें और योजना पर विमर्श हो सके।
केंद्र सरकार ने मूल्य संवर्धित इस्पात के लिये उत्पादन युक्त प्रोत्साहन योजना को वित्तवर्ष 2023-24 से वित्तवर्ष 2029-30 के दौरान लागू करने को मंजूरी दे दी है। इसके लिये 6,322 करोड़ रुपये का बजट रखा गया है। पीएलआई योजना का उद्देश्य ‘स्पेशियलिटी स्टील’ के घरेलू उत्पादन को बढ़ाने के लिये माकूल निवेश को आकर्षित करना है। यह योजना उत्पादों के पांच वर्गों पर लागू होगी, जैसे कोटेड/प्लेटेड इस्पात उत्पाद, उच्च क्षमतावान/टूट-फूट रहित इस्पात, मूल्य संवर्धित पटरियां/रेलिंग, मिश्रित इस्पात उत्पाद, इस्पात के तार और बिजली के लिये उपयोग में आने वाला इस्पात। “आत्मनिर्भर भारत” के लक्ष्य को ध्यान में रखते हुये पीएलआई योजना संभावित निवेशकों को आकर्षित करने और मौजूदा कंपनियों को अपनी तरफ खींचने की एक पहल है। इस पहल से देश की मौजूदा इस्पात क्षमता बढ़ेगी और नई प्रौद्योगिकियों का आगमन होगा। इस संबंध में इस्पात मंत्रालय की वेबसाइट पर विस्तृत अधिसूचना और दिशा-निर्देश उपलब्ध हैं।
तकनीकी सत्रों को इस तरह तैयार किया गया है कि उनमें औद्योगिक हितधारकों के साथ योजना पर विस्तार से चर्चा हो सके। संगोष्ठी में नीति-निर्माता, सरकारी अफसर, इस्पात सम्बंधी सार्वजनिक क्षेत्र के उपक्रम, एकीकृत और दूसरे स्तर के इस्पात उत्पादक, संभावित निवेशक, इस्पात संघ तथा अन्य भी हिस्सा लेंगे।
प्रधानमंत्री कार्यालय
रूस के राष्ट्रपति श्री पुतिन ने प्रधानमंत्री को फोन पर बधाई दी
रूस के राष्ट्रपति श्री व्लादिमीर वी. पुतिन ने आज प्रधानमंत्री श्री नरेन्द्र मोदी को फोन कर लोकसभा चुनाव में उन्हें मिली जीत पर बधाई दी। राष्ट्रपति श्री पुतिन ने विश्वास व्यक्त किया कि प्रधानमंत्री श्री मोदी दोनों देशों की जनता के बीच बरसों पुरानी दोस्ती को और मजबूत बनाएंगे तथा दोनों देशों को जोड़ने वाली विशेष और विशेषाधिकार प्राप्त सामरिक साझेदारी को और भी व्यापक बनाएंगे।
प्रधानमंत्री श्री मोदी ने शुभकामनाओं और बधाई के लिए राष्ट्रपति श्री पुतिन का आभार प्रकट किया। उन्होंने पिछले कुछ महीनों से दोनों पक्षों के बीच बढ़ते सहयोग साथ ही साथ राष्ट्रपति पुतिन के साथ अपने निजी संबंधों को स्वीकार किया। प्रधानमंत्री ने कहा कि भारत और रूस के बीच समय की कसौटी पर खरी उतरी और पुरानी द्विपक्षीय साझेदारी को और ज्यादा मजबूती प्रदान करने के लिए राष्ट्रपति श्री पुतिन के साथ आगामी बातचीत का वे बेताबी से इंतजार कर रहे हैं।